Våben lå gemt ved sygehus, hvor 21-årig blev anholdt, da han ville hente det

En 21-årig mand med somalisk baggrund fremstilledes søndag formiddag i grundlovsforhør i Københavns dommervagt. Her blev den unge tynde mand sigtet for ulovlig våbenbesiddelse.

Ved retsmødet var han iført sort jakke og ligeledes sorte North Face bukser, der var stukket ned i de sorte sokker. Med blikket rettet mod dommeren fulgte han retsmødet.

I følge sigtelsen forsøgte han lørdag aften ved 20.35-tiden at hente en pistol, der var gemt et sted på Tredje Tværvej på Bispebjerg Hospital i Københavns Nordvest-kvarter.

Der var der tale om en ni-millimeter pistol af mærket Browning. Den 21-årige blev dog anholdt ved forsøget - hvilket ikke var tilfældigt. For af sigtelsen fremgik det, at politiet havde udskiftet våbnet med en vellignende attrap, der var placeret i gemmestedet.

Samme sted ventede betjente derefter tålmodigt på, at nogen ville komme og hente våbnet.

Ved retsmødet nægtede den 21-årige at kende til sagen. Og via sid advokat lod han forstå, at han ikke ville udtale sig i sagen.

Herefter udbad anklageren sig dørlukning med henvisning til sagens videre efterforskning og fordi, der muligvis er endnu en medgerningsmand på fri fod i sagen.

Dette bevilgede dommeren.

I følge Ekstra Bladets oplysninger trækker sagen angiveligt tråde til bandestrukturen, der inkluderer medlemmer fra den tidligere Brothas-bande.

Ved dagens retsmøde blev den 21-årige fængslet i foreløbigt fire uger.